2015. november 13-án a Népszabadság írása szerint a regionális csatorna helyett egy oktatási–ismeretterjesztő jellegű csatornát hoznak létre a C multiplexen. 2016. április 5-én a "24.hu" megírta, hogy az MTVA valószínűleg az M5-ön fogja közvetíteni a 2016. évi nyári olimpiai játékokat, így az M4 Sporton megmaradnának a már megszokott sportközvetítések. Bár Formula–1-es versenyt nem rendeznek az olimpia ideje alatt, augusztus 5. és 21. között, de NB I.-es labdarúgó-fordulókat, magyar érdekeltségű Bajnokok Ligája- és Európa-liga-selejtezőket, európai Szuperkupa-döntőt, túraautó-vb-futamot igen, és ezek mind a közszolgálati sportcsatornán lesznek vagy lennének láthatók. Az MTVA cáfolta a híreket, majd 2016. április 22-én bejelentette, hogy a frekvencián egy oktatási–ismeretterjesztő–kulturális csatornát fog létrehozni. Az új közszolgálati adó 2016. augusztus 6-án indult és eleinte az M4 Sport komplementercsatornájaként szolgált a 2016. évi nyári olimpiai játékok közvetítése alatt, szeptember 7-től a 2016. évi nyári paralimpiai játékok kizárólagos magyar adója volt, majd 2016. szeptember 18-án reggel 7 órától vette fel végleges ismeretterjesztő–oktatási–kulturális formáját.